**Hrvatski olimpijski odbor (HOO)** i u 2017. godini nastavlja podržavati sportske zajednice u njihovom nastojanju da stvore osnovne materijalne uvjete za razvoj sporta u svojim sredinama. S ukupnim iznosom od 2,7 milijuna kuna, HOO će financirati projekte koje sportske zajednice mogu predlagati do 30. travnja 2017. godine. Nakon toga će Vijeće HOO-a, na prijedlog radne grupe, odlučiti o dobitnicima potpore.

HOO je natječaje raspisao za programe Aktivne zajednice i Od sportske škole do olimpijskih igara. Program **Aktivne zajednice** provodi se od 2010. godine u suradnji sa sportskim zajednicama koje se aktivno zalažu za stvaranje osnovnih uvjeta za rad sa sportašima. Radi se o novčanoj potpori za ulaganje u osnovne materijalne uvjete, najčešće sportsku opremu i rekvizite, kombi vozila, opremu za održavanje sportskih terena, rasvjetna tijela i završnu podlogu za sportska igrališta. Najveći iznos pojedinačne potpore iznosi 70.000 kuna s PDV-om, a dodjeljuje se isključivo projektima korisnika u čijem sufinanciranju sudjeluje HOO i najmanje još jedan partner.

Program **Od sportske škole do olimpijskih igara** provodi se od 2007. godine. Namijenjen je sportskim klubovima koji potiču rad s djecom i planski provode aktivnosti usmjerene na povećanje broja sportaša i osnaživanje njihove uloge u razvoju sporta lokalne zajednice. Pojedinačna novčana potpora za sportsku odjeću, obuću, opremu i rekvizite ne može iznositi više od 50.000 kuna s PDV-om.